Bybelskool » Wat is die Christelike tug? – Matteus 16:13-19
Toe Jesus in die omgewing van Sesarea-Filippi kom, vra Hy sy dissipels: "Wie dink die mense is Ek, die Seun van die Mens?" "Wel," antwoord hulle, "party sê U is Johannes die Doper, ander weer Elia, nog ander Jeremia, of een van die ander profete." Hy sê toe vir hulle: "En wat van julle, wie sê julle is Ek?" Simon Petrus het geantwoord: "U is die Messias, die Seun van die lewende God." Jesus het hom geantwoord: "Gelukkig is jy, Simon seun van Jona, want my hemelse Vader het dit aan jou bekendgemaak. Hierdie wete het jy nie van enige mens ontvang nie. "Ek verklaar nou vir jou: 'Jy is Petrus. Op hierdie rots sal Ek my kerk oprig, en al die magte van die doderyk sal dit nie oorwin nie. Ek vertrou die sleutels van God se koninkryk aan jou toe. Wat jy ook al op aarde toesluit, sal ook by God toegesluit bly, en wat jy ook al oopsluit, sal ook by God oopgesluit bly.'" (NLV)
Jesus se identiteit is nou al op verskillende wyses geïdentifiseer deur die loop van die evangelie, ook as die Seun van God, maar Petrus se belydenis is 'n fundamentele standpuntinname oor Jesus. Dit is 'n dieptepunt in die evangelie en het die belydenis van die vroeër kerk beslissend beïnvloed. Jesus is nie maar net nóg 'n geneser cum demoon uitdrywer nie. Hy is die Seun van die lewende God. En dit is belangrik dat die dissipels dít van Jesus snap vóór Hy die pad van die kruis begin loop. Dit is immers as die Messias, die Christus, wat die kruisdood vir die dissipels en vir almal wat in Hom glo, vir die wêreld, sin en betekenis gaan hê. Anders is dit net 'n tragiese verhaal van wat kon gewees het. Let op dat dié belydenis steeds iets is wat op God se openbaring aan Petrus berus. Maar, dan is dit ook 'n belydenis wat die fondasie word van die kerk, die vergadering van die geroepenes, wat die boodskap regoor die wêreld gaan uitdra. Saam met die belydenis kom daar groot verantwoordelikheid. Mense se ewige saligheid hang van dié belydenis af.
1. Wie is Jesus vir jou?
2. Hoekom koppel Jesus die sleutelmag van die koninkryk toe aan diegene wat Hom bely as die Seun van God? Wat beteken die oopsluit en toesluit in die praktyk? Watter rol speel dit in die ewigheid?
3. Lees die verse later vandag weer om jou te herinner daaraan dat saam met die belydenis van Jesus as die Seun van God kom die verantwoordelikheid van die sleutelmag van die koninkryk van God.
4. Jy kan later vanaand die gedeelte weer lees in die konteks van Matteus 16 sowel as my bydrae daaroor: Matteus 16 – Jesus kondig sy eie kruispad aan as model vir dissipelskap.